Komisijos direktyva 2003/120/EB
2003 m. gruodžio 5 d.
iš dalies keičianti Direktyvą 90/496/EEB dėl maisto produktų maistingumo ženklinimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. rugsėjo 24 d. Tarybos direktyvą 90/496/EEB dėl maisto produktų maistingumo ženklinimo [1], ypač į jos 5 straipsnio 2 dalį,
pasitarusi su Maisto produktų moksliniu komitetu,
kadangi:
(1) Remiantis Komisijos sprendimu 2003/867 [2], Europos Parlamento ir Tarybos reglamentu (EB) Nr. 258/97 [3] su paskutiniais pakeitimais, padarytais Reglamentu (EB) Nr. 1882/2003 [4], suteiktas leidimas išleisti į rinką salatrimus, kaip naujų maisto produktų ingredientus, skirtus naudoti sumažinto energijos kiekio kepiniuose ir konditerijos kepiniuose.
(2) Maisto produktų mokslinis komitetas 2001 m. gruodžio 13 d. pateiktoje nuomonėje apie salatrimų, kaip riebalus pakeičiančio sumažinto kaloringumo naujo maisto produkto, saugos įvertinimą pažymėjo, kad salatrimai suteikia 5-6 kcal/g energijos.
(3) Pagal dabartines taisykles riebalais laikomų salatrimų teikiama energija turėtų būti apskaičiuojama taikant Direktyvos 90/496/EEB 5 straipsnio 1 dalyje numatytą perskaičiavimo koeficientą, t. y., 9 kcal/g; šio perskaičiavimo koeficiento taikymas deklaruotam produkto energijos kiekiui iškreiptų jo sumažintos energijos kiekį, pasiektą jo gamybai naudojant salatrimus, ir vartotojas negautų tikslios informacijos. Todėl būtina patvirtinti atitinkamą perskaičiavimo koeficientą, taikytiną apskaičiuojant maisto produktų deklaruotą energetinę vertę.
(4) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 90/496/EEB 5 straipsnio 1 dalies pabaigoje pridedama:
"-salatrimai | 6 kcal/g - 25 kJ/g" |
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2004 m. liepos 31 d., įgyvendina šią direktyvą. Jos nedelsdamos perduoda Komisijai minėtų teisės aktų nuostatų tekstą ir tų nuostatų bei šios direktyvos koreliacinę lentelę.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. gruodžio 5 d.